b'\n_START_ARTICLE_\nMilan Mili\xc5\xa1i\xc4\x87\n_START_SECTION_\nBiografija\n_START_PARAGRAPH_\n\xc5\xa0kolovao se u Dubrovniku i Beogradu, gdje je na Filolo\xc5\xa1kom fakultetu zavr\xc5\xa1io studij svjetske knji\xc5\xbeevnosti. Zavr\xc5\xa1ava fakultet 1967. i seli se u London, gdje \xc5\xbeivi do 1970.,kada se vra\xc4\x87a u Dubrovnik. 1986. je bio gostuju\xc4\x87i predava\xc4\x8d na Sveu\xc4\x8dili\xc5\xa1tu NYU (New York University), a 1990. kao Fullbrightov stipendista boravi na Sveu\xc4\x8dili\xc5\xa1tu Amherst (University of Massachusetts Amherst) u SAD-u._NEWLINE_Dubrova\xc4\x8dko Kazali\xc5\xa1te Marin Dr\xc5\xbei\xc4\x87 je 1975. izvelo Mili\xc5\xa1i\xc4\x87evu dramu "Lov na bljedolikog" u re\xc5\xbeiji Ivice Kun\xc4\x8devi\xc4\x87a. Ure\xc4\x91ivao je omladinski list "Laus" i \xc4\x8dasopis "Dubrovnik" i od 1987. radio kao kazali\xc5\xa1ni dramaturg._NEWLINE_Prevodio je s engleskog jezika. Izme\xc4\x91u ostalih preveo je Tolkienovo djelo Hobit (zajedno sa svojom prvom suprugom Mary Martin), pjesme Robert Frosta i neke od drama Harold Pintera. Bio je \xc4\x8dlan Dru\xc5\xa1tva hrvatskih knji\xc5\xbeevnika i hrvatskog Centra PEN-a._NEWLINE_1984. je dubrova\xc4\x8dki omladinski list Laus objavio Mili\xc5\xa1i\xc4\x87ev tekst \xe2\x80\x9c\xc5\xbdivot za slobodu\xe2\x80\x9d za koji ga je dubrova\xc4\x8dki SUBNOR optu\xc5\xbeio za napad na tekovine socijalizma i NOR-a\xe2\x80\x9d. Milan Mili\xc5\xa1i\xc4\x87 je osu\xc4\x91en na godinu dana i \xc5\xa1est mjeseci uvjetne zatvorske kazne._NEWLINE_1991. tijekom opsade Dubrovnika, kada je granata pala na njegov stan, Milan Mili\xc5\xa1i\xc4\x87 je poginuo. O njegovom \xc5\xbeivotu, smrti i knji\xc5\xbeevnom djelu napisan je ve\xc4\x87i broj tekstova u Hrvatskoj, BiH i Srbiji. O Mili\xc5\xa1i\xc4\x87u su pisali Tonko Maroevi\xc4\x87, Miljenko Jergovi\xc4\x87, Mario Kopi\xc4\x87, Vojo \xc5\xa0indoli\xc4\x87 , Predrag \xc4\x8cudi\xc4\x87 i mnogi drugi.     _NEWLINE_2011. Scenskim recitalom "Ljubi\xc4\x8dasti Stradun"  je dubrova\xc4\x8dki Studentski teatar Lero obilje\xc5\xbeio 70. godi\xc5\xa1njicu ro\xc4\x91enja i 20. godi\xc5\xa1njicu smrti Milana Mili\xc5\xa1i\xc4\x87a. Istim povodom je u Art Radionici Lazareti odr\xc5\xbeana izlo\xc5\xbeba novinarskog i publicisti\xc4\x8dkog rada Milana Mili\xc5\xa1i\xc4\x87a.  Iste godine je prvi put objavljen i Mili\xc5\xa1i\xc4\x87ev roman (nedovr\xc5\xa1eni) "Oficirova k\xc4\x87i". 2012. je Studentski teatar Lero na 63. Dubrova\xc4\x8dkim ljetnim igarama premijerno prikazao predstavu "Mjese\xc4\x8dina za Lady Macbeth" u re\xc5\xbeiji i dramatizaciji Davora Moja\xc5\xa1a, a prema fragmentima iz knji\xc5\xbeevnih radova Milana Mili\xc5\xa1i\xc4\x87a.'